אורסטיס

אורסטיס (ביוונית: Ὀρεστίς) היה אזור במוקדון העתיקה, המקביל פחות או יותר ליחידה האזורית קסטוריה, הממוקמת במערב מקדוניה.

היסטוריה
השם "אורסטיס" מגיע מהשבט "אורסטאי" שגר באזור. משמעות השם היא "הרריים" או "הררי". סטראבון טוען שהאזור קרוי על שם אורסטס, שנמלט אליו לאחר שרצח את אמו קליטמנסטרה. אפיאנוס טוען שמוצאם של מלכי השושלת הארגיאדית מאזור זה, אולם דעה זו אינה מקובלת במיוחד. התושבים המקומיים חיו במשך מאות שנים בשבטים נפרדים, ורק במהלך המלחמה הפלופונסית ידוע לנו על התאגדות מסודרת כלשהי שלהם תחת מלך בשם אנטיוכוס. אזור אורסטיס נכבש בידי מלכי מוקדון במהלך המאה ה-4 לפנה"ס, ובימיו של פיליפוס השני, מלך מוקדון, בני אורסטיס כבר מילאו תפקידים חשובים בחצר המלוכה. פאוסניאס, מי שרצח את פיליפוס, היה בעצמו בן אורסטיס. המצביא קרטרוס, שהיה אחד מידידיו הקרובים ביותר של אלכסנדר הגדול, היה בן אורסטיס, וכן הדיאדוכים: פרדיקס, אלקטס וסלאוקוס הראשון.

בשנת 196 לפנה"ס, לאחר המלחמה המוקדונית השנייה, העניקה הרפובליקה הרומית עצמאות לשבטי אורסטיס.

הערות שוליים

קטגוריה:העת העתיקה
קטגוריה:יוון: גאוגרפיה